સિનિયર સિટિઝન સેવિંગ્સ સ્કીમ (SCSS) હેઠળ મુકેલા રૂ. 2.50 લાખનું વ્યાજ પોસ્ટ વિભાગે 5 વર્ષ સુધી નિયમીત ચુકવી આપ્યું હતું. પરંતુ પાંચ વર્ષે (પાકતી મુદતે) જ્યારે સિનિયર સિટિઝન પૈસા લેવા ગયા ત્યારે પોસ્ટ વિભાગે પાંચ વર્ષ ચુકવેલા વ્યાજના 1,12,500 કાપી લીધા હતા અને બાકીની રકમ ચુકવી આપી હતી. જેથી આ મામલે સિનિયર સિટિઝને ગ્રાહક તકરાર નિવારણ ફોરમમાં ફરિયાદ કરી હતી. જેમાં ગ્રાહક તકરાર નિવારણ ફોરમે સિનિયર સિટિઝનને ફરિયાદ દાખલ કરી ત્યારથી અત્યાર સુધી 9 ટકા વ્યાજ સાથે પૈસા ચુકવી આપવા તથા 5 હજાર માનસિક ત્રાસ અને આઘાત પેટે ચુકવી આપવા આદેશ કર્યો છે.